Kavecká, Monika, poslankyňa NR SR (2020-11-12):
Ďakujem veľmi pekne za slovo. Tak ako v predchádzajúcej rozprave som takisto počúvala aj v tejto rozprave. Aj som si zapisovala. Bolo tu strašne veľa otázok položených a začínali slovíčkom prečo. Prečo predražený nákup, prečo sa muselo riešiť takýmto spôsobom, prečo, prečo, prečo? Po určitých prečo som už prestala tieto slovíčka rátať, ale, lebo ich neviem zodpovedať, pretože boli pre mňa vôbec neopodstatnené. No a ja tu mám tiež pripravených niekoľko prečo. Prečo boli v marci 2020 štátne hmotné rezervy prázdne? Prečo sú nemocnice v takom žalostnom stave po 10 rokoch vládnutia strany SMER? Prečo ste neriešili, nepočúvali vyše 12 rokov prosby, protesty, zúfalstvá sestier, lekárov, zdravotníckych pracovníkov? Prečo týchto protestujúcich ste len trestali a nevypočúvali? Nevypočúvali ich hlasy. Prečo dokonca musela niektorých protestujúcich polícia z Národnej rady vyvádzať ako trestancov? Prečo ste zvýšili zisky firiem na viac ako 23 %, ktoré pôsobili v oblasti zdravotníctva z toho titulu, že boli o tom rozsiahle štúdie, kde tieto firmy v Európe mávali štandardne zisky 2 až 3 %, u nás to bolo cez 23 %? Prečo ste si vlastne neprečítali tie publikácie „Chorobopis slovenského zdravotníctva“, „Akými chorobami trpí slovenské zdravotníctvo“? Prečo tí, ktorí sa snažili zmeniť zdravotníctvo k lepšiemu a poukazovali na krivdy, boli následne len prenasledovaní, perzekvovaní, trestaní? Prečo sa nebojím o tom hovoriť? Viete, lebo keď pán kolega Jarjabek povie, že my tu už nebudeme sedieť, lebo sme poslancami na jedno volebné obdobie, ja sa vôbec nebojím toho, že nebudem poslancom. Sedemnásť rokov som študovala na povolanie sestry, 17 rokov som sa popri práci vzdelávala. Pre vás je to možnože smiešne a takto sa aj správate k zdravotníctvu. Vysoko dehonestatívne. A, bohužiaľ, je to pre vás príznačné. Preto sa nebojím, pretože pokiaľ budem zdravá, tak prácu sestry, keďže už možno na Slovensku nebudem vítaná, budem vítaná v ktorejkoľvek krajine v Európe, pretože zdravotníckych pracovníkov nie je dosť. A vďaka komu ich nie je dosť? Položme si tú otázku prečo. Prečo vám teraz vadí, že táto vláda postavila ochranu života ľudí, zdravie nad svoje osobné záujmy? Prečo vám to tak strašne vadí? Prečo neodložíme to politikárčenie a v týchto ťažkých časoch nezačneme všetci spoločne podávať tú pomocnú ruku? Mohli sme to začať už pri plošnom testovaní. Ja opäť a znova budem z tohoto miesta ďakovať všetkým mojim kolegom, vláde, konkrétne premiérovi, vojsku, polícii, všetkým zdravotníckym pracovníkom, dobrovoľníkom, každému jednému človeku, ktorý priložil pomocnú ruku. Každému jednému občanovi, ktorý sa zodpovedne prišiel otestovať, aby zistil, či môže ohroziť svojich najbližších. Viete, ja vám poviem tú skutočnosť, ktorá sa stala aj v tých regiónoch, že pri tom prvom testovaní boli ľudia naozaj veľmi, veľmi vystrašení. Nevedeli, čo od testovania očakávať. Ale už pri tom druhom testovaní zistili, že majú tú dôveru v tie testovacie tímy, a boli spokojní z toho, že urobili všetko pre to, aby ochránili seba a svoje okolie. A za toto, za toto ja ďakujem všetkým tým, ktorým (ktorých, pozn. red.) som spomínala, že vlastne za toto sa obetovali. A naposledy, skutočne, prečo nepočúvame a nechceme vidieť aj výsledok tohto testovania len preto, že to nenapĺňa vaše politické ambície? Tak toto by sme mali zmeniť. Ďakujem veľmi pekne. (Potlesk.)